ઇ. ઝાલા તરફથી એક્ઝેક્ટ લોકેશનની માહિતી મળતાં જ ઇ. દેશમુખ એમની ટુકડી લઈને નીકળી પડ્યા. દસ જ મિનિટ પછી એમની ગાડી ‘નેટવર્ક ચેટવર્ક સાયબર કાફે’થી વીસેક ફૂટ દૂર આવેલા એક મેદાનમાં ધીમી પડી. સાયબર કાફે સામે જ દેખાતું હતું. છેક ગાડી લઈ જશે તો ગુનેગાર ચેતી જશે એવું વિચારી એમણે ત્યાં જ ગાડી પાર્ક કરી અને એમની ટુકડી સાથે સાયબર કાફે તરફ ચાલવા માંડ્યા. પણ એમનાથી એ જ ભૂલ થઈ ગઈ. સાયબર કાફેની બારી પાસે બેસીને ગુલાલ સાથે ચેટિંગ કરી રહેલા ક્રિમિનલની નજર ચારે તરફ દોડી રહી હતી. પોલીસની ગાડીને દૂર મેદાનમાં ઉભી રહેતી જોતા જ એણે ફટાફટ ગુલાલ સાથેનું ચેટિંગ આટોપી લીધું. એક ધમકીભર્યો મેસેજ મોકલીને લોગ આઉટ થઈ ગયો અને ઇ. દેશમુખની ટુકડી પહોંચે ત્યાં જ બહાર નીકળીને એમની વિરુદ્ધની દિશામાં ચાલવા લાગ્યો. થોડીવારમાં તો એ મુંબઈની ભીડમાં અદૃશ્ય પણ થઈ ગયો.